Mediese fondse skop vas teen nóg regulering | Netwerk24
Mediese fondse skop vas teen nóg regulering
Die Omsigtigheidsowerheid wil in die toekoms ook toesig hou oor pensioenfondse, mediese fondse en effektetrusts.
Kuben Naidoo, uitvoerende hoof van die Omsigtigheidsowerheid. Hy is ook een van die adjunkpresidente van die Reserwebank.
Kuben Naidoo, uitvoerende hoof van die Omsigtigheidsowerheid (in Engels bekend as die Prudential Authority of PA), het Donderdag met die bekendstelling van die PA-jaarverslag gesê wetgewing maak op medium- tot lang termyn voorsiening dat pensioenfondse, effektetrusts en onderlinge hulpverenigings na die PA oorgedra kan word.
Die finansiële sektor word sedert verlede jaar in twee strome gereguleer: Die PA kyk na die finansiële gesondheid van instellings en die Gedragsowerheid vir die Finansiële Sektor (FSCA) reguleer die gedrag van rolspelers in die mark.
Unathi Kamlana, verantwoordelik vir beleidsformulering by die PA, het benadruk dat die PA nie noodwendig besorg is oor die finansiële gesondheid van pensioenfondse nie.
Die PA se toesigrol kan ook tot mediese fondse uitgebrei word, het Kamlana gesê. So 'n stap kan egter omstrede wees.
Die Raad op Mediese Skemas (RMS) het onlangs sy "teleurstelling, irritasie en besorgdheid" uitgespreek oor pogings om aspekte van die mediesefondsbedryf wat hy tans reguleer, ook onder die FSCA se gesag te plaas.
Die RMS het heftig beswaar gemaak teen die voorgestelde wetsontwerp wat die gedrag op finansiële instellings (Cofi) gaan reguleer. Hulle sê in hul voorleggings mediese fondse is 'n unieke produk wat nie met ander versekeringsprodukte vergelyk kan word nie en mediesefondsmakelaars moet ook eerder onder die RMS se gesag bly.
Die RMS hou ook toesig oor die finansiële gesondheid van die land se mediese fondse en reserwes – iets waarmee hy dalk meen die PA sal inmeng.
Die RMS sê oor die Cofi-wetsontwerp dit sal sy gesag as onafhanklike reguleerder van mediese fondse ondermyn.
Kommentaar oor die voorgestelde wetsontwerp het op 1 April geëindig.
Die PA hou nou toesig oor onder meer 234 banke, onderlinge banke, versekeraars, herversekeraars en koöperatiewe finansiële instellings.
Die owerheid hou ook toesig oor die finansiële gesondheid van markinfrastruktuur soos aandelebeurse en verrekeningshuise.
Die PA het op 1 April verlede jaar tot stand gekom.
Sy jaarverslag toon:
In die jaar tot einde Maart 2019 het die banksektor (geregistreerde banke en plaaslike takke van internasionale banke) se bates met 8,7% gestyg tot R5 654 miljard (2018: R5 201 miljard). Die styging word toegeskryf aan 'n styging in bruto lenings en voorskotte toegestaan.
Banke se likiditeitsvoorsienings-ratio (die deel hoogs likiede bates wat 'n instelling hou om te verseker hy kan sy deurlopende verpligtinge op kort termyn nakom) is bo die minimum vereiste van 100% op 142,4%.
Volgens Kuben oorheers die vyf groot banke steeds die banksektor en hou saam 90,5% van die totale bates. Plaaslike takke van internasionale banke maak 5,6% uit en ander banke 3,8%.
Die PA het in die 2018-'19-boekjaar 27 lisensieaansoeke van finansiële instellings ontvang. Daarvan is een onttrek, sewe goedgekeur, drie afgekeur en 16 is nog nie afgehandel nie. Verskeie nuwe digitale banke soos TymeBank en Discovery Bank het onlangs begin.
Suzette Vogelsang, 'n lid van die PA se bestuurskomitee, het gesê hulle is nog besig met die verwerking van Bank Zero se aansoek vir 'n lisensie.
Volgens Naidoo sal nuwe tegnologie en sakemodelle van onder meer digitale banke mededinging en inklusiwiteit in die banksektor aanhelp.
Meer oor: Kuben Naidoo | Rms | Raad Op Mediese Skemas | Pa | Omsigtigheidsowerheid | Banke | Pensioenfondse | Bankbedryf | Effektetrustfondse | Finansiële Dienste | Reserwebank | Mediese Fondse